മഹാഭാരതം മൂലം/സഭാപർവം/അധ്യായം59
1 [ദൂഋ]
     ഏഹി ക്ഷത്തർ ദ്രൗപദീം ആനയസ്വ; പ്രിയാം ഭാര്യാം സംമതാം പാണ്ഡവാനാം
     സംമാർജതാം വേശ്മ പരൈതു ശീഘ്രം; ആനന്ദോ നഃ സഹ ദാസീഭിർ അസ്തു
 2 [വ്]
     ദുർവിഭാവ്യം ഭവതി ത്വാദൃശേന; ന മന്ദസംബുധ്യസി പാശബദ്ധഃ
     പ്രപാതേ ത്വം ലംബമാനോ ന വേത്സി; വ്യാഘ്രാൻ മൃഗഃ കോപയസേ ഽതിബാല്യാത്
 3 ആശീവിഷാഃ ശിരസി തേ പൂർണകോശാ മഹാവിഷാഃ
     മാ കോപിഷ്ഠാഃ സുമന്ദാത്മൻ മാ ഗമസ് ത്വം യമക്ഷയം
 4 ന ഹി ദാസീത്വം ആപന്നാ കൃഷ്ണാ ഭവതി ഭാരത
     അനീശേന ഹി രാജ്ഞൈഷാ പണേ ന്യസ്തേതി മേ മതിഃ
 5 അയം ധത്തേ വേണുർ ഇവാത്മഘാതീ; ഫലം രാജാ ധൃതരാഷ്ട്രസ്യ പുത്രഃ
     ദ്യൂതം ഹി വൈരായ മഹാഭയായ; പക്വോ ന ബുധ്യത്യ് അയം അന്തകാലേ
 6 നാരും തുദഃ സ്യാൻ ന നൃശംസവാദീ; ന ഹീനതഃ പരം അഭ്യാദദീത
     യയാസ്യ വാചാ പര ഉദ്വിജേത; ന താം വദേദ് രുശതീം പാപലോക്യാം
 7 സമുച്ചരന്ത്യ് അതിവാദാ ഹി വക്ത്രാദ്; യൈർ ആഹതഃ ശോചതി രാത്ര്യഹാനി
     പരസ്യ നാമർമസു തേ പതന്തി; താൻ പണ്ഡിതോ നാവസൃജേത് പരേഷാം
 8 അജോ ഹി ശസ്ത്രം അഖനത് കിലൈകഃ; ശസ്ത്രേ വിപന്നേ പദ്ഭിർ അപാസ്യ ഭൂമിം
     നികൃന്തനം സ്വസ്യ കണ്ഠസ്യ ഘോരം; തദ്വദ് വൈരം മാ ഖനീഃ പാണ്ഡുപുത്രൈഃ
 9 ന കിം ചിദ് ഈഡ്യം പ്രവദന്തി പാപം; വനേചരം വാ ഗൃഹമേധിനം വാ
     തപസ്വിനം സമ്പരിപൂർണ വിദ്യം; ഭഷന്തി ഹൈവം ശ്വനരാഃ സദൈവ
 10 ദ്വാരം സുഘോരം നരകസ്യ ജിഹ്മം; ന ബുധ്യസേ ധൃതരാഷ്ട്രസ്യ പുത്ര
    ത്വാം അന്വേതാരോ ബഹവഃ കുരൂണാം; ദ്യൂതോദയേ സഹ ദുഃശാസനേന
11 മജ്ജന്ത്യ് അലാബൂനി ശിലാഃ പ്ലവന്തേ; മുഹ്യന്തി നാവോ ഽംഭസി ശശ്വദ് ഏവ
    മൂഢോ രാജാ ധൃതരാഷ്ട്രസ്യ പുത്രോ; ന മേ വാചഃ പഥ്യരൂപാഃ ശൃണോതി
12 അന്തോ നൂനം ഭവിതായം കുരൂണാം; സുദാരുണഃ സർവഹരോ വിനാശഃ
    വാചഃ കാവ്യാഃ സുഹൃദാം പഥ്യരൂപാ; ന ശ്രൂയന്തേ വർധതേ ലോഭ ഏവ